CELEX: C2005/281/44
Language: sk
Date: 2005-11-12 00:00:00
Title: Vec T-314/05: Žaloba podaná 10. augusta 2005 – Arko a i./Komisia

12.11.2005   
            
            
               SK
            
            
               Úradný vestník Európskej únie
            
            
               C 281/23
            
         Žaloba podaná 10. augusta 2005 – Arko a i./Komisia
   (Vec T-314/05)
   (2005/C 281/44)
   Jazyk konania: francúzština
   Účastníci konania
   
      Žalobcovia: Eva Arko (Brusel, Belgicko) a 28 iných (v zastúpení: S. Rodrigues, advokát, A. Jaume, advokát)
   
      Žalovaná: Komisia Európskych spoločenstiev
   Návrhy žalobcov
   V prvom rade
   
               —
            
            
               vyhlásiť zrušenie rozhodnutí o vymenovaní prijatých žalovanou, a to v rozsahu, v akom stanovuje platovú triedu žalobcov uplatnením článku 12 ods. 3 prílohy XIII Služobného poriadku a ich platový stupeň uplatnením ustanovení, ktoré boli účinné od 1. mája 2004,
            
         
               —
            
            
               pripomenúť žalovanej dôsledky zrušenia napadnutých rozhodnutí, predovšetkým preradenia žalobcov uplatnením tabuľky zhody podľa článku 2 ods. 1 prílohy XIII Služobného poriadku, a to s retroaktívnym účinkom od dátumu, kedy nadobudli účinnosť rozhodnutia o vymenovaní žalobcov.
            
         Subsidiárne
   
               —
            
            
               zaviazať Komisiu nahradiť škodu, ktorú žalobcovia utrpeli tým, že neboli zaradení uplatnením článku 2 ods. 1 prílohy XIII Služobného poriadku, a to od dátumu, kedy nadobudli účinnosť rozhodnutia o ich vymenovaní.
            
         V každom prípade
   
               —
            
            
               zaviazať žalovanú na náhradu trov konania.
            
         Žalobné dôvody a hlavné tvrdenia
   Žalobcovia, úradníci Komisie, sú úspešnými uchádzačmi výberových konaní, ktoré sa uskutočnili pred 1. májom 2004, kedy nadobudli účinnosť zmeny a doplnenia Služobného poriadku. Žalobcovia boli prijatí do služobného pomeru po tomto dátume a boli zaradení do platovej triedy a platového stupňa upravených novým Služobným poriadkom, ktorý považujú za menej priaznivý. Touto žalobou napádajú svoje vymenovania.
   V tomto prípade uvádzajú neuplatniteľnosť článku 12 prílohy XIII Služobného poriadku, subsidiárne nezákonnosť tohto ustanovenia, ktoré porušuje viaceré zásady práva Spoločenstva. V tomto kontexte poukazujú, po prvé, na zásadu zákazu diskriminácie, zásadu rovnakého zaobchádzania a zásadu slobodného pohybu pracovníkov. Žalobcovia sa domnievajú, že tieto zásady boli porušené tým, že noví úradníci sú väčšinou štátnymi príslušníkmi nových členských štátov. Tiež tvrdia, že boli diskriminovaní v porovnaní s úradníkmi nachádzajúcimi sa na rovnakom zozname úspešných uchádzačov vymenovanými pred 1. májom 2004.
   V rovnakom rámci žalobcovia uvádzajú údajné porušenie článku 31 Služobného poriadku, ktorý upravuje vymenovanie nových úradníkov do platového stupňa a profesijnej kategórie uvedených v ozname o výberovom konaní, údajné porušenie zásady legitímnej dôvery, právnej istoty, správneho úradného postupu a proporcionality, povinnosti starostlivosti ako aj zneužitie právomoci.